L'Associació Catalana d'Escoles de Música (ACEM) ha posat punt final aquest diumenge als actes de celebració del seu 25è aniversari. Més de 5.500 músics d'entre 8 i 80 anys provinents de 82 escoles de música de tot Catalunya han estat els protagonistes d'una actuació que ha comptat amb els presidents de la Generalitat, Quim Torra, i del Parlament, Roger Torrent, com a espectadors. Tots dos han coincidit a destacar la importància de la música i la cultura pel desenvolupament del país. Torra creu que "un país unit per la cultura i la música sonaria molt bé", mentre que Torrent ha destacat que "els ensenyaments musicals al nostre país ens apropen a l'ideal de societat i país que volem, que tenen molt a veure amb els ideals republicans que aspira una majoria de la població". L'escenari escollit pel concert multitudinari ha estat el RCDE Stadium de Cornellà-El Prat i l'actuació ha comptat amb prop de 10.000 espectadors. El president Torra ha estat rebut amb forts aplaudiments pel públic de l'estadi de Cornellà-El Prat especialment quan ha dirigit unes paraules pels mestres i professors. El cap de l'executiu s'ha dirigit als assistents al concert de cloenda del 25è aniversari de l'ACEM i ha assegurat que "només hi ha una cosa més important en aquest país que les escoles, i són els mestres i els professors". D'altra banda, Torra ha destacat que "llibertat, cultura i talent són les tres maneres d'enfocar un país" i considera que un acte com el que ha organitzat l'ACEM "ho demostra".  Torra ha manifestat la seva admiració per la música i ha dit que per ell és sinònim de "bellesa i felicitat" i ha expressat el seu desig perquè el país estigui "unit per la música i la cultura". Per això, el president ha demanat als participats a l'acte que "s'hi esforcin cada dia una mica més per fer-ho millor i aconseguir així transmetre aquesta bellesa i emoció d'una manera més fraternal". De la seva banda, el president del Parlament, Roger Torrent, ha posat en valor el paper de les escoles de música i ha dit que "sense estudis musicals aquest país seria molt pitjor". Per Torrent, els estudis musicals "no només tenen a veure amb la formació artística, sinó que van relacionats amb molts més aspectes formatius que són imprescindibles per desenvolupar-nos en societat". "Els ensenyaments musicals al nostre país ens apropen a l'ideal de societat i país que volem, i que té molt a veure amb els ideals republicans als quals aspira una majoria de la població de Catalunya", ha reblat Torrent, que ha posat en valor els ideals de la "sensibilitat, la fraternitat i un país culte".  25 anys de l'Associació Catalana d'Escoles de Música Un total de 5.500 músics de totes les disciplines, sota la batuta de Manel Camp, s'han aplegat aquest diumenge a l'estadi de Cornellà-El Prat per celebrar el 25è aniversari de l'Associació Catalana d'Escoles de Música. Es tracta d'un dels concerts més multitudinaris que s'han fet mai a Catalunya. L'actuació ha comptat amb la participació d'un cor de 1.500 cantats; una formació de 1.200 músics de corda fregada; una banda amb 1.500 instruments de vent; al voltant de 740 guitarristes i baixistes; 300 percussionistes; i un grup de 100 ballarins. A més, el concert també ha comptat amb una formació de 300 músics de cobla amb instruments tan variats com acordions, fiscorns, flabiols o timbals.  Per preparar el concert, milers de músics i centenars de ballarins han participat durant els últims mesos als vuit concerts que ha organitzat l'ACEM a diferents punts del territori com Lleida, Manresa, La Seu d'Urgell o Esparreguera.  La fundadora i primera presidenta de l'ACEM, Núria Sempere, ha dit en declaracions a l'ACN que aquest concert multitudinari ha servit per "fer-nos adonar que aquests 25 anys han valgut molt la pena perquè hem incrementat enormement el nombre d'estudiants a les escoles de música de Catalunya". Segons Sempere, "ara ja no venen només aquells nens amb vocació musical, sinó que hem sigut capaços d'atraure molta gent que es pren la música com un complement més a la seva activitat". A més, la fundadora de l'ACEM creu que les escoles de música han contribuït a "fer ciutat o poble", ja que "avui en dia ja no s'estudia la música per un mateix, sinó que s'estudia per compartir-la".  Sempere també ha relatat que al llarg d'aquests 25 anys el paper de les escoles de música ha canviat molt i creu que avui en dia "vivim un moment en què ens plantegem quines estratègies hem de fer servir perquè tothom se senti cridat a venir". "Anem a buscar totes aquelles famílies que acaben d'arribar a les nostres ciutats o aquelles minories culturals per atraure-les a venir a les escoles de música", ha relatat.

Summary: Un concert multitudinari amb més de 5.500 músics culmina el 25è aniversari de l'Associació Catalana d'Escoles de Música


Ada Colau ha anunciat aquest dilluns que no participarà en els actes protocolaris en què hi hagi el rei Felip VI divendres a Barcelona, amb motiu de la clausura de la mostra Barcelona New Economy Week. En declaracions a Betevé Colau ha celebrat que la fira, que “arriba en el millor moment possible”, compti amb la presència del president del govern espanyol, Pedro Sánchez, però en canvi s'ha mostrat molt crítica amb la de la Casa Reial. “En els darrers mesos han passat fets greus. El rei emèrit es troba fugat en una dictadura. La Casa Reial de facto ha reconegut que hi ha hagut males praxis i encara no s'ha explicat prou bé”, ha considerat l'alcaldessa barcelonina. A més, Colau ha considerat que les institucions han de ser “exemplars”. Les institucions “s'han de respectar les unes a les altres”, ha explicat, però “han de ser exemplars davant la ciutadania” per tenir una democràcia “forta i saludable”. Per això, ha afegit, “crec que és adequat que jo no hi participi com a mínim fins que la Casa Reial doni les explicacions que ha de donar a la ciutadania”. Cal recordar que el vicepresident del Govern amb funcions de president, Pere Aragonès, tampoc assistirà a l'esdeveniment, tot i que en aquest cas va declinar la invitació de l'organització fa diversos dies abans de fer-se pública la llista sencera de participants a l'acte. En tot cas, un cop s'ha fet pública la presència de Sánchez i Felip VI s'han mantingut en la posició de no assistir-hi.

Summary: Colau no participarà en els actes protocolaris en què hi hagi el Rei divendres a Barcelona


L'exconseller de Justícia Carles Mundó ha explicat aquest dilluns que ERC aposta per impulsar una amnistia pels condemnats i encausats per l'1-O com a "punt de partida" per solucionar el conflicte català a través de la "política, el "diàleg" i la "fi de la repressió". En un acte de campanya a la presó de la Model, Mundó ha evitat concretar amb quin format es treballaria l'amnistia però no ha descartat que es tractés d'una llei. L'exconseller ha assegurat que es vol generar un consens amb els "demòcrates" i els que prioritzin els drets fonamentals i el rebuig a la "repressió" per fixar com es materialitzaria l'amnistia. Ha defensat que tingui el "màxim suport" al Parlament i al Congrés així com també en ajuntaments, universitats, sindicats i patronals.

Summary: ERC planteja una amnistia pels condemnats i encausats per l'1-O com a "punt de partida" per posar fi al conflicte català


El president del Parlament inicia així el seguit de trobades que mantindrà durant el seu viatge oficial a Ginebra ACN Ginebra (Suïssa).-El president del Parlament, Roger Torrent, s’ha reunit aquest dimecres al matí amb membres de l’Alt Comissionat dels Drets Humans de l’ONU. Poc abans de les 9:00 hores del matí, Torrent arribava a un edifici proper a la seu de Nacions Unides a Ginebra per fer així la seva primera trobada en el marc del seu viatge oficial a la capital de Suïssa. Tal i com van explicar des del propi Parlament, l’objectiu de la visita a Ginebra és portar als organismes de l’ONU i a diferents autoritats i càrrecs electes la denúncia per la “vulneració de drets fonamentals” dels diputats i dels catalans, arran de les investidures fallides de Jordi Sánchez i Carles Puigdemont. El viatge es produeix, a més, després que des de l’ONU s’apuntés la necessitat d’aplicar mesures cautelars al cas de Sánchez per garantir el seu dret a sufragi actiu i passiu mentre tingui els seus drets polítics intactes.  Està previst que Torrent faci declaracions als mitjans per valorar la primera de les trobades a les 12:00 del migdia.

Summary: Torrent es reuneix amb membres de l’Alt Comissionat dels Drets Humans de l’ONU


Catalunya en Comú se sumarà a la vaga general feminista convocada per la Comissió 8M el 8 de març, Dia Internacional de les Dones. Una proposta que va començar a argentina l'any passat sota el lema "Ni una menys, vives ens volem" i que s'ha convertit en una mobilització global. A través d'un comunicat, la coordinadora de Feminismes de Catalunya en Comú, Jéssica Albiach, ha considerat que es tracta d'una protesta per acabar amb els privilegis d'una societat "patriarcal i capitalista, racista i heteronormativa". Amb la vaga, el partit denunciarà els diferents tipus de violència a què es veuen sotmeses les dones, des de la violència sexual, a la física, la institucional, l'econòmica i la laboral, com la bretxa salarial. A més, també donarà suport a totes les mobilitzacions i accions que puguin donar cobertura i visibilitat a la vaga feminista mundial. Jéssica Albiach ha afirmat que la vaga del 8 de març "no només és laboral, és també de consum, d'estudis i de treball domèstic i cures", per demostrar, com diu la Comissió, que "sense nosaltres no es produeix, i sense nosaltres no es reprodueix". "Una vaga, també, per les germanes assassinades que no hi són, per les seves ﬁlles i ﬁlls, amigues i amics, familiars que segueixen patint la injustícia i l'absència", ha apuntat Albiach. "Exposarem les principals exigències per una transformació cultural, social i econòmica, que posi al centre el dret a decidir sobre els nostres cossos i les nostres vides, que reaﬁrmi la nostra força política i que protegeixi el planeta", ha afegit.

Summary: Catalunya en Comú se suma a la vaga general feminista del 8 de març


La nova pel·lícula dirigida per Isabel Coixet, 'The Bookshop' ('La llibreria'), basada en la novel·la homònima de Penelope Fitzgerald, inaugurarà la SEMINCI, la Setmana Internacional del Cinema de Valladolid. Rodada entre Barcelona i Belfast, narra la història de Florence Green (Emily Mortimer), una dona decidida a lluitar pel seu somni i el del seu recentment desaparegut marit: obrir una llibreria a Hardborough el 1959, un poble anglès allunyat de les revolucions dels grans centres urbans. Green, amb  l'ajuda de Christin, una jove que ha contractat com a ajudant, rehabilita una emblemàtica casa del poble i porta a la ciutat obres trencadores com 'Lolita' de Vladimir Nabokov i 'Fahrenheit 451' de Ray Bradbury.

Summary: 'The Bookshop' d'Isabel Coixet inaugurarà la 62è SEMINCI de Valladolid


La directora del Servei Català de Trànsit, Eugenia Doménech, i la directora general de Qualitat Ambiental i Canvi Climàtic, Mercè Rius, han signat aquest dimarts al migdia un conveni de col·laboració per "agilitar" el protocol d’actuació en els casos d’avís preventiu o d’episodis ambientals de contaminació atmosfèrica. Així, en base al Pla d’actuació per a la millora de la qualitat de l’aire i a través de l’acord formalitzat avui s’estableix i s’intensifica la coordinació i comunicació entre la Direcció General de Qualitat Ambiental i Canvi Climàtic i el SCT per reduir les emissions de diòxid de nitrogen o de partícules en suspensió PM10 i assolir una mobilitat més sostenible i saludable a la zona de protecció especial de 40 municipis de la regió metropolitana de Barcelona, on el trànsit és un factor determinant que influeix en els nivells de qualitat de l’aire, segons ha apuntat el Departament de Territori i Sostenibilitat.  En aquest sentit, el conveni estableix que quan la Direcció General de Qualitat Ambiental i Canvi Climàtic informi de l’activació d’un avís preventiu de contaminació, el Servei Català de Trànsit, a través del Centre d’informació Viària de Catalunya (CIVICAT), activarà en els panells informatius de la xarxa viària els missatges relacionats amb la reducció de la velocitat i conducció eficient. En cas de declarar-se un episodi ambiental de contaminació, el  Servei Català de Trànsit establirà els 90 km/h com a límit de velocitat permès a les vies amb sistema de velocitat variable amb el missatge "La velocitat de 120 km/h i 10 km/h es redueix a 90km/h". A les carreteres que no disposen d’aquest equipament es recomanaran els 90 km/h a través dels panells. L’avís preventiu per contaminació per diòxid de nitrogen (NO2) s’activa quan en més d’una estació de mesurament integrada a la Xarxa de Vigilància i Previsió de la Contaminació Atmosfèrica els nivells de NO2 superen el valor de 160 μg/m³ de mitjana en una hora o quan la previsió a 24 hores no indica una millora en els nivells. S‘activa un avís preventiu per contaminació per PM10 quan la mitjana diària dels nivells d’aquest contaminant del dia anterior és superior al valor de 50μg/m3 en més d’una estació de mesurament. També es pot activar quan la previsió a 24 hores indiqui que els nivells es mantindran elevats i es continuï superant el valor diari de 50 μg/m³.   Es declara un episodi ambiental de contaminació per NO2 quan en més d’una estació els nivells d’aquest contaminant són superiors al valor límit horari de 200 μg/m³ i la previsió a 24 hores no indica una millora en els nivells; o, excepcionalment, quan una altra situació justificada ho requereix. Un episodi ambiental de contaminació per PM10 es declara quan la mitjana diària del dia anterior sigui superior al valor de 80μg/m³ en més d’una estació; quan la previsió a 24 hores indiqui que els nivells es mantindran elevats i se superi elvalor diari de 50 μg/m³ o en el cas d’episodis persistents, nivells diaris superiors a 50μg/m³ durant més de 3 dies en més d’una estació, i la previsió a 24 hores indiqui que els nivells es mantindran elevats i se superi el valor diari de 50 μg/m³. Compromís per la millora de la qualitat de l’aire   El Departament de Territori i Sostenibilitat recorda que la signatura s’emmarca en les actuacions previstes en l’acord polític per a la millora de la qualitat de l’aire a la conurbació de Barcelona, a través del qual diverses administracions van assumir el passat 6 de març un compromís comú per garantir la qualitat de l’aire i protegir la salut i el medi ambient. El Departament subratlla que la signatura d’aquest acord, en el qual es destaca l’efectivitat de la reducció de la velocitat dels vehicles per a la disminució de les emissions contaminants de la mobilitat, coincideix amb la celebració de la IV Setmana Mundial de les Nacions Unides de Seguretat Viària, que en aquesta edició se centra en la velocitat com factor de risc i en la necessitat de minorar-la amb l’eslògan #Slowdown Save lives.

Summary: La Direcció General de Qualitat Ambiental i el SCT acorden "agilitar" el protocol d'actuació en casos de contaminació


Després de tres anys de gira amb l'espectacle 'Free Bach 212', La Fura dels Baus trenca silenci discogràfic gravant en disc aquesta fusió de música barroca, electrònica i flamenc. Un espectacle fet amb l'ensemble barroc Divina Mysteria, la mezzosoprano Eulàlia Fantova, el baríton Joan Garcia Gomà i la cantaora Mariola Membrives. 'Free Bach 212' (Audiovisuals de Sarrià) és el quinzè disc de La Fura, que no entraven a l'estudi de gravació des del 2002 amb 'XXX'. "És la primera vegada que hi ha una relació tan intensa entre música barroca, electrònica i flamenc. És el disc que em defineix i explica la meva trajectòria", ha dit aquest dimarts el director artístic de La Fura dels Baus, Miki Espuma, en la presentació de l'àlbum a la sala Jamboree.

Summary: La Fura dels Baus porta en disc l'espectacle 'Free Bach 212' en què fusiona música barroca, electrònica i flamenc


El cap de files de la CUP al Parlament explicarà els motius en una entrevista a TV3 ACN Barcelona.-El president del grup parlamentari de la CUP, Antonio Baños, renunciarà finalment a l'acta de diputat al Parlament, segons publiquen diversos mitjans. Qui va ser cap de llista el 27-S de l'esquerra anticapitalista es mantindrà per tant en la decisió que va anunciar l'endemà del 'no' definitiu de la CUP a la investidura d'Artur Mas. Formalment, Baños encara no ha entregat l'acta de diputat, segons fonts parlamentàries i de la CUP. Els darrers dies s'ha especulat sobre el seu retorn a les files de la CUP –aquest diumenge va participar al debat d'investidura-, arran també d'opinions en veu alta com les de Julià de Jòdar. Fonts de la CUP han explicat que el secretariat nacional d'aquest dilluns al vespre tindrà sobre la taula la situació. Baños s'explicarà aquest dimarts al matí en una entrevista a TV3.  Fa just una setmana, Antonio Baños va anunciar que no es veia capaç de defensar els postulats de la CUP, l'endemà que el consell polític de l'esquerra anticapitalista rebutgés definitivament investir Artur Mas president. En una carta va al·legar motius polítics, va situar-se entre els favorables d'acceptar la investidura de Mas i va afegir: "Marxo amb un sentiment de frustració personal molt viu que no puc amagar".  Des que ho va anunciar fins ara, no ha presentat però formalment l'acta de diputat, segons fonts parlamentàries i de l'esquerra anticapitalista. De fet, es va absentar en el ple de designació de senadors d'aquesta setmana  però va participar en canvi en el debat d'investidura del candidat a la presidència in extremis Carles Puigdemont. Baños va votar-hi a favor. Segons han avançat Vilaweb i TV3 aquest dilluns, citant Baños mateix, el president del grup parlamentari de la CUP hauria decidit definitivament renunciar a l'escó. Fonts de la CUP han assegurat que durant la sessió d'investidura Baños no va refermar-se en cap decisió. En les darreres hores la tesi que el fins ara president del grup parlamentari decidís fer un pas enrere i mantenir l'escó van agafar embranzida arran de comentaris públics de diputats com Julià de Jòdar: va piular a la xarxa un "Bentornat, Baños!", i va assegurar als mitjans que estaria "encantat" que retornés a l'activitat parlamentària.  Fonts cupaires, asseguren que hi ha veus com la de Jòdar a favor que qui va ser cap de llista el 27-S no formalitzi la renúncia però que d'altres sectors hi són reticents. Aquest dilluns al matí, la portaveu parlamentària de la CUP, Anna Gabriel, ha assegurat que si sol·licita la readmissió al grup, la CUP "ho posarà en consideració de la seva gent" com fan amb totes les decisions. El primer dels òrgans que ho debatrà serà el secretariat nacional de la CUP, que es reuneix aquest dilluns al vespre i que té sobre la taula la situació de Baños al Parlament. Amb la renúncia de Baños, el grup parlamentari de la CUP haurà de renovar-se en un 40% els propers dies: d'una banda els escons que deixen Baños i Ramon Usall –va anunciar que plega per raons personals-, però també els que hauran d'abandonar Julià de Jòdar i Josep Manuel Busqueta, els diputats que dimiteixen com a conseqüència de l'acord d'investidura amb Junts pel Sí -continuaran vinculats al grup parlamentari.  La CUP ja va anunciar qui són algunes de les persones que s'incorporaran al grup parlamentari. El relleu serien Mireia Boya per Lleida i Mireia Vehí i Joan Garriga per Barcelona. Queda pendent de tancar si Pilar Castillejo, que li pertocaria per llista el tercer escó per aquesta demarcació, assumeix l'acta com a diputada. TV3 ha anunciat una entrevista amb Antonio Baños per explicar-ne els motius aquest dimarts al programa 'Els Matins'.

Summary: Antonio Baños renunciarà finalment a l'acta de diputat


La consellera de Cultura, Àngels Ponsa, ha manifestat aquest divendres que la mort del director i actor teatral i professor d’art dramàtic Hermann Bonnín "és una pèrdua sobretot pel sector de les arts escèniques, però també per la cultura en general perquè era una persona visionari i un revolucionari. Una persona que amb la seva trajectòria ha apuntalat molts projectes culturals i que ens ha fet tenir sempre molt present a Joan Brossa". De fet, ha recordat que ha estat un dels impulsors de l'Escenari Brossa, que "és un dels projectes importants de país. El trobarem a faltar", ha afegit.   Bonnín ha mort als 84 anys segons ha confirmat la seva filla, l'actriu Nausicaa Bonnín a través del seu compte de Twitter. "Avui, l'Hermann ha fet un mutis tan elegant i discret com ha sigut la seva vida... sense fer soroll... 'Escolteu aquest silenci' deia el seu estimat Joan Brossa...", ha assenyalat. En la seva llarga trajectòria, Bonnín va rebre el premi ADB a la millor trajectòria artística (1981), el Premi Ciutat de Barcelona en l’apartat de teatre (2003) i el Premi Nacional de Cultura del CoNCA (2013). Des del 2011 és membre numerari de l’Acadèmia de Belles Arts de Sant Jordi i el 2019 va ser nomenat acadèmic d’honor de l’Acadèmia del Cinema Català.

Summary: Ponsa sobre Bonnín: "És una pèrdua per la cultura perquè era un visionari i un revolucionari"


El festival de cinema independent nord-americà, Americana, va tancar diumenge la seva quarta edició amb més de 6.000 espectadors, un increment de públic del 20% respecte l’any anterior. La pel·lícula guanyadora del premi del públic ha estat l’esbojarrada ‘Swiss Army Man’, una reflexió sobre la soledat i l'amistat en clau surrealista que ja va triomfar a Sundance (millor direcció) i al darrer Festival de Sitges (millor pel·lícula i actor). La valoració global del públic respecte els films projectats és alta, indica el festival, essent el documental ‘Life, Animated’ i el drama ‘Christine’ el segon i tercer títols més votats, respectivament. D’altra banda, el premi del jurat jove (concedit per alumnes de l’escola La Casa del Cine) ha estat per la pel·lícula d’animació de Dash Shaw ‘My Entire High School Sinking into the Sea’.

Summary: El festival Americana tanca la seva quarta edició amb un 20% més de públic


El primer secretari del PSC, Miquel Iceta, considera que els que diuen que només s'han d'aprovar els pressupostos si s'alliberen els presos estan fent "demagògia", en referència a ERC i el PDeCAT. "Ara en teoria els podria fer fora el Govern de Catalunya perquè estan en presons que depenen del Govern. Per què no ho fan? Perquè les coses no van així", ha assegurat en una entrevista a 'El Matí de Catalunya Ràdio'. Iceta considera que no es podrà negociar la qüestió política de fons fins que es resolgui el judici per l'1-O. D'altra banda, ha admès que la vicepresidenta del govern espanyol, Carmen Calvo, es va equivocar quan va dir que a Escòcia no hi ha va haver un referèndum pactat.

Summary: Iceta acusa ERC i PDeCAT de fer "demagògia" i creu que no es podrà negociar la qüestió de fons abans del judici


El president del PP, Pablo Casado, ha demanat el vot per "liderar una nova majoria a Espanya que representi a tots els espanyols de bé" i ha reclamat el suport tant dels votants de Cs i Vox com dels "socialistes de bona fe". Casado ha afirmat que el PP és l'únic partit que "garanteix un nou temps per a Espanya" i que assegura tant la "unitat d'Espanya" com el "desbloqueig" i el "progrés econòmic". "La paràlisi seguirà si no hi ha canvi", ha assegurat, i ha insistit que "el PP és un instrument útil per als espanyols". A l'acte final de campanya aquest divendres al vespre a Madrid, el líder del PP ha remarcat que està en "empat tècnic" amb el PSOE i ha avisat que només la "fragmentació" del centredreta pot "salvar" Pedro Sánchez. "És com una final de futbol. O guanya un equip o l'altre", ha dit.   El líder dels populars ha reivindicat que "posarà ordre a Catalunya" a diferència del candidat del PSOE a qui ha acusat de "no fer res per detenir un altre cop contra la legalitat que, segons l'Audiència Nacional, s'estava preparant ja amb els CDR i amb Puigdemont".

Summary: Casado demana el vot dels "socialistes de bona fe" i reclama als electors de Cs i Vox que no "fragmentin" el centredreta


Un dels ferits es troba en estat crític i ha estat traslladat a l'Hospital de Bellvitge ACN Gavà.-Els Mossos d'Esquadra han localitzat el vehicle del presumpte autor dels trets a dos policies locals de Gavà (Baix Llobregat) aquest dijous a primera hora de la tarda a les immediacions del tanatori del municipi, segons han informat fonts policials. El vehicle ha estat interceptat a la urbanització de Muntanya de Mar, a Canyelles. Els Mossos han demanat als ciutadans de la zona que no surtin de casa i alertin al 112 si veuen el sospitós. L'individu ha disparat aquest migdia contra els dos agents, dels qual un ha resultat ferit crític després de rebre un tret al coll mentre que el pronòstic de l'altre és greu en rebre un impacte de bala al genoll. El primer, de 62 anys, ha estat traslladat a l'Hospital de Bellvitge i el seu company, de 50, a l'Hospital Vall d'Hebron, segons han informat fonts del Sistema d'Emergències Mèdiques (SEM), que ha desplaçat quatre unitats fins al lloc dels fets.  El presumpte atacant ha fugit amb un Alfa Romeo de color verd. El vehicle ha estat interceptat però l'individu ha escapat i els Mossos han establert un dispositiu per localitzar-lo, amb la participació d'un helicòpter policial que vola a una atura molt baixa. La policia catalana ha establert un dispositiu amb l'objectiu d'identificar i detenir l'home.

Summary: Intercepten el vehicle del presumpte autor dels trets a dos policies locals de Gavà


La confluència de l'avinguda Sofia amb el Camí dels Capellans de Sitges es batejarà com, a Plaça 1 d'octubre de 2017. Així ho ha aprovat el ple municipal, tot i la recomanació de la Comissió de Toponímia, que desaconsellava el nomenament en no haver passat cinc anys dels fets. Tot i això, l'alcalde, Miquel Forns, recorda que aquest nomenament arriba després que, per primera vegada, fins a sis entitats ho hagin demanat al consistori: "Si ha estat així és que algun interès hi ha d'haver per part de la societat civil". El PDeCAT, Demòcrates, ERC i la CUP han votat a favor, Cs i PP en contra i Nou Horitzó, Sitges Grup Independent i la regidora no adscrita s'han abstingut.

Summary: Sitges bateja una cruïlla del municipi com a Plaça 1 d'octubre de 2017


"Espanya ja ha perdut a la meitat de Catalunya en aquesta 4 o 5 anys,  i si no fa front a aquest repte acabarà perdent més que la meitat". Així de contundent s'ha mostrat l'expresident de la Generalitat en l'especial de TV3 '9-N, vist per a sentència', on ha compartit plató amb l'exvicepresidenta del Govern, Joana Ortega, i l'exconsellera d'Enseyament, Irene Rigau. "En el marc mental de molta gent de Catalunya aquesta trencament de lligams amb Espanya ja és un fet", ha assegurat Mas, qui ha defensat que la consulta del 9 de novembre de 2014 no va ser un acte de desobediència sinó d'"autoafirmació" del poble de Catalunya "en positiu". De fet, Artur Mas ha recalcat que la desobediència és una pràctica "que ha volgut imposar la CUP"  de la que ell no n'es defensar. "No busquem la desobediència per la desobediència"; ha assenyalat.

Summary: Mas: "Espanya ja ha perdut a la meitat de Catalunya"


La Sala Trono de Tarragona reapareix a escena. 'Fairfly', l'obra guanyadora de dos premis Butaca, és l'encarregada d'aixecar el teló a la caixa escènica del Teatre Metropol, on la companyia tarragonina enceta nova temporada, que constarà d'una dotzena de propostes teatrals de petit format. Les noves instal·lacions de la Trono -que, amb 135 localitats, gairebé tripliquen l'aforament respecte l'antic local de la plaça Dames i Vells- obren per primer cop portes aquest dijous a dos quarts de nou del vespre, amb l'assistència d'autoritats de les diverses administracions. Durant el matí d'aquest dijous el ritme a l'escenari era frenètic mentre els actors repassaven el guió entre camerinos.

Summary: La Sala Trono torna aquesta nit a escena


Dos dels suposats líders del clan Capirote ubicat a l'Empordà i preparat per convertir-se en una "multinacional" de la marihuana asseguren que no sabien que a la seva finca d'Avinyonet de Puigventós (Alt Empordà) hi havia cultius de droga. La Secció Quarta de l'Audiència de Girona ha començat a jutjar aquest dilluns a la trentena d'acusats de pertànyer a la banda. Els primers han estat el matrimoni que vivia a la casa d'Avinyonet i un dels seus fills, que el fiscal considera un dels principals caps del clan encarregat de dirigir el personal que treballava a les plantacions. Tots tres han respost només a les preguntes dels seus advocats. El pare ha explicat que tenia problemes amb l'alcohol, que es  dedicaven a vendre al mercat i a la ferralla i que no sabien què feien els seus fills a casa seva quan els visitaven. La dona ha afirmat, a més, que desconeixia que hi haguessin armes. El fill, per la seva banda, ha relatat que tenia greus problemes d'addicció a les drogues i que, fins i tot, havia robat als seus pares. El fiscal sol·licita penes de fins a 19 anys i mig de presó per a 30 suposats integrants del clan però un d'ells va morir i un altre està declarat en rebel·lia. Els acusa de delictes com tràfic de drogues, tinença il·lícita d'armes, defraudació de fluid elèctric i blanqueig de capitals.

Summary: Dos dels suposats líders del clan empordanès dedicat a la venda de marihuana diuen que no sabien que tenien cultius a casa


La Guàrdia Civil treballa amb la hipòtesi que es tracta d'un accident ACN Barcelona.-La Guàrdia Civil va localitzar divendres a la nit el cos sense vida d'un home australià d'uns 36 anys enfonsat sota una embarcació al Port Vell de Barcelona, segons han confirmat fonts de la benemèrita a l'ACN. L'home havia arribat a Barcelona amb una embarcació d'esbarjo el dia 27 amb el seu germà. Durant la nit, un germà va marxar i l'altre va decidir quedar-se al Port Vell. Al tornar de matinada, però, el que havia sortit ja no va tornar a veure al seu germà, i a mitja tarda va presentar una denúncia davant de la Guàrdia Civil Portuària. Els agents van inspeccionar tota la zona i els especialistes subaquàtics dels GEAS van localitzar-lo sota l'embarcació cap a les 10 de la nit. La principal hipòtesi és que va morir en un accident.

Summary: Localitzen el cos sense vida d'un home australià enfonsat sota una embarcació al Port Vell de Barcelona


El primer tinent d'alcalde de l'Ajuntament de Viladecans (Baix Llobregat) i primer secretari del PSC local, Joaquín Guerrero, ha dimitit dels seus càrrecs després de la seva vinculació al cas Inipro. Guerrero –en llibertat provisional des del 5 de maig- està investigat per delictes d'alteració de subhastes en concursos públics i per tràfic d'influències, juntament amb l'excap de gabinet de l'alcalde de Tarragona, Gustavo Cuadrado, i dos empresaris més. En un breu comunicat, la comissió executiva del PSC de Viladecans ha anunciat la renúncia de Guerrero al consistori i a la secció local socialista. "Amb aquesta decisió tinc l'objectiu de no perjudicar la imatge del PSC de Viladecans, així com la del Govern municipal", ha manifestat davant l'executiva Guerrero, que també ha assenyalat el "caràcter personal" de la seva renúncia. Des del PSC Viladecans han volgut agrair la feina feta per Joaquín Guerrero al capdavant de la comissió executiva local, "així com la seva generositat política". A partir del proper dilluns 9 de maig i fins al pròxim Congrés del PSC, l'agrupació socialista de Viladecans serà dirigida per una comissió gestora.

Summary: Dimiteix el primer tinent d'alcalde socialista de Viladecans pel cas Inipro


Els centres comptaven amb serveis mínims i no s'han desatès les operacions urgents ACN Barcelona.-CCOO ha xifrat el seguiment de la vaga d'aquest dijous en la sanitat pública en un 83%-85% -depenent del centre i entre els torns de matí i tarda- i en un 100% als hospitals privats i geriatria, segons fonts sindicals. En el cas dels centres públics s'ha comptat amb uns serveis mínims elevats i no s'han desatès els tractaments més urgents ni l'atenció a Urgències, en quiròfans o en àrees com les d'oncologia. Per la seva banda, als centres privats, s'han establert serveis mínims i hi ha hagut una plantilla equivalent a la d'un diumenge. En aquest sentit, CCOO ha recordat que es tracta d'un àmbit "molt precaritzat i feminitzat". El sindicat també ha celebrat el seguiment de les concentracions i les aturades i s'ha mostrat "satisfet" per l'alta participació.

Summary: CCOO xifra el seguiment de la vaga en un 85% a la sanitat pública i en un 100% a la privada i a geriatria


La Guàrdia Civil de Vinaròs ha detingut un veí d'Amposta acusat de sis robatoris amb estrebada en diversos municipis de la província de Castelló. Segons l'institut armat, el lladre atacava al carrer i per l'esquena sempre dones grans, d'entre 80 i 90 anys. Mitjançant una estrebada sostreia les joies que duien penjades als colls, provocant-los lesions en alguns casos. La investigació va posar-se en marxa el passat 15 d'octubre. Gràcies a diversos testimonis que van declarar haver vist una furgoneta blava prop del lloc on s'havien produït els fets van aconseguir identificar el principal sospitós. Finalment, el veí d'Amposta, de 54 anys, va ser detingut com a suposat autor de sis robatoris amb violència. L'escorcoll del seu domicili va permetre recuperar diverses joies procedents dels robatoris. De moment, se l'ha pogut relacionar amb sis casos que van tenir lloc als municipis de Vilanova d'Acolea, La Jana, Forcall, Sant Jordi, Catí i Sant Rafel del Riu, si bé les investigacions continuen obertes davant la possibilitat que podria estar implicat en tres fets més que haurien tingut lloc a la província de Tarragona. L'home, que té antecedents per fets similars, ha estat posat a disposició del jutjat número 3 de Vinaròs.

Summary: Detingut un veí d'Amposta com a presumpte autor de sis robatoris amb estrebada a la província de Castelló


La secretària general d'ERC, Marta Rovira, ha fet una crida a tots els independentistes perquè omplin les urnes el 20-D i portin "al cor de l'Estat" l'anhel sobiranista de Catalunya. De retruc, Rovira també ha assegurat que una victòria de les forces sobiranistes a les generals serà "una empenta immillorable a l'acord" per formar Govern a Catalunya. Un pacte, ha precisat, al qual ERC s'hi dedica "en cos i ànima" i que està convençuda que "arribarà abans de finals d'any". Durant l'acte central de campanya a Girona, el número 2 al Senat per Barcelona, Joan Tardà, ha estat encara més explícit en aquesta crida, i ha apel·lat directament els independentistes que volen abstenir-se (en clara referència a la CUP). "Tot aquell qui dropegi, si guanya l'unionisme, la nit de diumenge anirà rere una porta i plorarà en silenci", ha afirmat. ERC ha reunit unes 250 persones aquest dijous a l'acte central de campanya a la demarcació, que s'ha fet al Palau de Fires de Girona. La secretària general del partit, Marta Rovira, ha aprofitat les últimes hores de campanya per demanar a tots els independentistes que diumenge tornin a omplir les urnes.  "Hi ha qui diu que és igual i que passa de les generals, i jo els responc: els independentistes quan veiem una urna ens hi tirem de cap, perquè sabem que la democràcia és l'únic element que tenim per legitimar la nostra causa", ha subratllat Rovira. Per a la secretària general, una victòria aclaparadora de l'independentisme a Catalunya aquest proper 20-D "tornarà a donar la volta al món", arribarà fins "al Congrés, el cor de l'Estat" i suposarà un quart "Sí rotund" després de les municipals, les europees i les eleccions al Parlament.  I precisament, per Rovira, que l'independentisme s'imposi aquest diumenge també donarà ales per a l'acord entre Junts pel Sí (JxSí) i la CUP. "Una bona victòria independentista aquest 20-D és una empenta immillorable a aquest acord, que arribarà", ha afirmat la secretària general d'ERC. "Estic convençuda que abans d'acabar l'any tindrem bones notícies, que faran possible dir a tots els ciutadans en veu alta que som República", hi ha afegit. "Qui dropegi plorarà en silenci" La crida a tots els independentistes perquè vagin a votar també l'ha repetida el número 2 al Congrés per Barcelona, Joan Tardà. Amb el discurs sense pèls a la llengua ni embuts que el caracteritza, Tardà ha recordat que, de la mateixa manera que Convergència i la CUP són necessaris per teixir el pacte al Parlament, aquest proper 20-D l'independentisme també ha d'anar a les urnes. "Tot aquell sobiranista que es quedi a casa, si finalment allò que fa ho fessin molts altres, l'unionisme ens guanyaria", ha dit Tardà, en clara referència a la CUP (formació que ha cridat a l'abstenció). I hi ha afegit: "Qui dropegi, si guanya l'unionisme la nit de diumenge, anirà rere una porta i plorarà en silenci". "Per això, si totes les persones que ho vam fer el 27-S tornem a votar, guanyarem i això ja no ho para ni Déu", ha conclòs". Per la seva banda, el número 1 al Senat per Barcelona, el jutge Santiago Vidal, ha volgut criticar la nova ofensiva judicial contra els ajuntaments que han donat suport a la declaració de desconnexió amb Espanya. Vidal s'ha referit al recurs que ha presentat la fiscalia de l'Audiència Nacional per l'arxiu de la denúncia contra l'Ajuntament de Sant Cugat del Vallès per donar suport a la declaració del Parlament. "Sedició, rebel·lió i prevaricació rimen amb Constitució oi? Doncs no anem bé", ha dit, en referència als delictes que s'imputen als electes. "Els seus arguments per recórrer l'arxiu m'han recordat a una conspiració judeomasònica; per desgràcia, tornem a l'època anterior al 1977", ha criticat. "Si volen ens ho poden copiar" La cap de llista al Congrés d'ERC per Girona, Teresa Jordà, ha assegurat que el procés per construir la nova República Catalana serà "orgàsmic, democràtic, gegantí i il·lusionador". La candidata també ha deixat clar que ells no volen "patentar" el model, sinó que allò que desitgen és que altres pobles d'Espanya "ens el copiïn" i apostin pel model republicà.   "Ser independents, però, no és cap religió; el que volem és deixar de ser-ho d'una punyetera vegada", ha dit Jordà, en referència a la necessitat d'impulsar l'estat propi. "Som independents per acabar deixant-ho de ser, perquè tindrem República Catalana", ha conclòs.

Summary: Marta Rovira: "Una bona victòria independentista aquest 20-D és una empenta immillorable a l'acord que arribarà"


Els predecessors de Raül Romeva a la conselleria d'Acció Exterior, Ernest Maragall i Alfred Bosch, s'han desplaçat fins a Madrid per donar suport a Romeva el dia que declararà davant del Tribunal Suprem (TS) en el marc del judici de l'1-O. Maragall ha recordat la trajectòria de Romeva al Parlament europeu destacant que era un dels millors eurodiputats i un exemple de "treball, coneixement i solvència". "Avui tots els eurodiputats saben que el que s'està jutjant és la seva pròpia dignitat democràtica", ha afegit Maragall. Per la seva banda, l'actual conseller d'Acció Exterior, Alfred Bosch, ha destacat de Romeva la seva "integritat, valentia i les conviccions en defensa de la pau i dels drets humans". Tot i que el president del Parlament europeu, Antonio Tajani, "s'empenyi" en negar la qüestió catalana, Maragall ha afirmat que la cambra europea ha d'estar atenta al que passa al Suprem. Segons l'exconseller i candidat d'ERC a Barcelona, s'acusa Romeva per haver estat "coherent, responsable i actuar d'acord amb el seu compromís amb els electorals". I en aquest context, ha considerat que l'estat espanyol acabarà pagant un "cost molt alt" pel que qualifica de "barbaritat democràtica". Un preu que, segons Maragall, acabarà pagant "injustament" la ciutadania espanyola, que aposta majoritàriament per una solució dialogada. Maragall ha dedicat part de la seva intervenció de suport a Romeva en lloar el paper que va tenir com a eurodiputat. El també exeurodiputat ha explicat que tothom sabia al Parlament europeu que Romeva era un dels millors i un exemple de "treball, coneixement i solvència". Pel que fa a la seva etapa de conseller, també n'ha destacat que tenia el reconeixement i respecte dels seus interlocutors internacionals. "Avui l'escoltarem. Assistirem a la vergonya i la ignomínia del judici però ens sentirem orgullosos com la setmana passada amb Junqueras i Forn", ha afirmat. Per la seva banda, l'actual conseller d'Acció Exteriors ha garantit que anirà a Londres, a Paris i on sigui per explicar "la veritat", és a dir, que és un "judici injust contra persones que l'únic que van fer és exercir la democràcia fins a les últimes conseqüències". De Romeva ha destacat que és una persona que ha demostrat la seva "integritat, valentia i conviccions en defensa de la pau i dels drets humans" i ha lamentat que l'hagin escollit per formar part d'un judici "condemnable i injust".

Summary: Maragall, sobre Romeva: "Tots els eurodiputats saben que s'està jutjant la seva pròpia dignitat democràtica"


La circulació de trens entre les estacions de Vilanova i Cunit està tallada des de les 13.20 hores perquè un grup de manifestants que es concentrava a l'entrada de l'estació de Vilanova ha decidit accedir a la zona de vies. A petició dels Mossos d'Esquadra s'ha tancat l'accés a l'estació i només es permet la sortida de viatgers. Aquest tall afecta els trens de l'R2 Sud, l'R13, l'R14, l'R15 i l'R16, així com Llarga Distància del Corredor Mediterrani.

Summary: Interrompuda la circulació de trens entre Vilanova i Cunit


Unes 400 persones s’han remullat aquest diumenge a la platja gran de Palamós, al Baix Empordà, en la novena edició d’’El primer bany de l’any’. El bon temps ha acompanyat (feia 16 graus a la vila) i, finalment, els participants – un centenar menys que el 2015- no s’ho han pensat dues vegades i s’han llançat de cap a l’aigua, que estava a 12 graus, entre crits d’alegria, diversió, sorpresa. Alguns d’ells fins i tot han volgut immortalitzar aquest moment utilitzant càmeres o amb els seus telèfons mòbils. La majoria dels participants eren veïns del poble, de les comarques gironines i barcelonines tot i que també s’hi han sumat estrangers – principalment anglesos i francesos- que passen aquests dies festius al municipi. Tots ells han pogut recuperar forces amb un brau calent. Amb aquesta activitat lúdica i gratuïta, Palamós engega la temporada de platges a la Costa Brava.

Summary: Unes 400 persones es remullen en ‘El primer bany de l’any’ de Palamós


L'entitat ecologista Ipcena considera una ''barrabassada'' la insistència de duplicar l'N-240 que asseguren que impulsa l'alcalde de les Borges Blanques, Enric Mir, al capdavant de la plataforma 'Prou Morts a l'N-240'. Els ecologistes consideren que aquesta reclamació perd el sentit en el moment que el govern espanyol s'ha compromès a alliberar el peatge de l'AP-2, que transcorre de forma paral·lela a la via, una vegada finalitzi la concessió al 2021. És per això, que Ipcena demana que la inversió pel desdoblament es reverteixi en altres projectes d'interès general que la comarca necessita, evitant així ''esquarterar'' més el territori amb infraestructures. Ipcena no comprèn que encara hi hagi alcaldes com el de les Borges Blanques que ''s'entesti i exigeixi'' desdoblar la carretera N-240 quan una autopista paral·lela quedaria alliberada de peatges. Els ecologistes creuen que caldria demanar al Ministeri de Foment un estudi de connexions i enllaços de l'autopista amb les poblacions que hi ha entre Lleida i les Borges Blanques, a partir de la millora de les vies existents, i dur-ho a terme abans de l'alliberació del peatge.  Precisament l'alcalde de les Borges Blanques, Enric Mir, creu necessària la duplicació de l'N-240 per la falta de permeabilitat de l'AP-2 amb els municipis i els polígons industrials de la zona. En aquest sentit, apunta que encara que s'alliberi el peatge l'N-240 no perdrà volum de trànsit i per tant continuarà sent una via amb elevada sinistralitat.

Summary: Ipcena critica l'alcalde de les Borges Blanques per la seva insistència en duplicar l'N-240


La diputada de la CUP Natàlia Sànchez assegura que les detencions que s'han produït en el marc d'una operació  de la policia espanyola per desordres públics busquen "reprimir per pensar, participar i col·laborar en un procés polític, que és el procés independentista". "Aquesta macrocausa contra el dret a l'autodeterminació, que tindrà el màxim exponent amb el judici als presos, té tota una estructura que toca a activistes que exerceixen els seus drets fonamentals", assegura Sànchez. La diputada ha cridat a participar a la concentració que a hores d'ara hi ha a les portes de la policia espanyola a Girona i que aplega més d'un centenar de persones.

Summary: Natàlia Sànchez, sobre les detencions a Girona: "El que fan és reprimir per pensar i participar en un procés polític"


El ministre de l'Interior, Fernando Grande Marlaska, ha assegurat aquest divendres que els membres dels CDR detinguts dilluns han tingut tots els drets durant el procediment judicial, al contrari del que asseguren els seus advocats d'Alerta Solidària. També ha volgut negar que hi hagi cap paral·lelisme possible entre aquesta situació i la d'ETA. Al seu parer, plantejar aquesta comparació és "un risc i una imprudència tremenda". En declaracions a Ser Catalunya, Marlaska ha considerat "preocupant" el comportament del president de la Generalitat, Quim Torra, en tot aquest afer, i li ha demanat que reflexioni.  Marlaska ha subratllat que l'operació que va començar dilluns es basa en "fets concrets" i va ser ordenada per una autoritat judicial, "en el marc d'un estat de dret". "És preocupant que Torra fes les manifestacions que va fer i mantingués el comportament que va mantenir. Li demano una reflexió respecte a la seva conducta", ha afegit el ministre, que ha remarcat que no tots els membres del Govern es van comportar igual que Torra.  També ha assegurat que es van respectar tots els drets de les persones detingudes en tot moment, sense adoptar mesures addicionals permeses per la Llei d'enjudiciament criminal. "Van poder designar lletrats de la seva confiança. Aquestes al·legacions rebudes sempre s'han de sustentar en fets", ha dit respecte a les queixes dels advocats d'Alerta Solidària. El ministre ha negat qualsevol comparació amb el terrorisme d'ETA, i ha insistit que "tot aquell moment fosc és qüestió del passat". "No extralimitem, no traguem conclusions ni fem paral·lelismes indeguts", ha reclamat Maslaska, que ha demanat treballar per la llei i el diàleg, i no per la confrontació.  Sobre la visita d'Albert Rivera a Vic i la seva promesa d'apujar el sou als policies destinats a Catalunya, ha indicat que des del govern espanyol no van un dia concret a Vic amb totes les càmeres, sinó que treballen cada dia amb la Guàrdia Civil i amb la Policia Nacional, incrementant el nombre d'agents i millorant les seves condicions. En canvi, ha remarcat que Cs va donar suport a un govern del PP que va retirar 800 efectius de Catalunya. Sobre la petició d'aplicar el 155 de forma permanent, ha subratllat que el propi TC ho ha considerat improcedent. "S'aplicarà si concorren els supòsits que preveu la Constitució, i esperem que no succeeixi i que totes les conductes de les autoritats estiguin dintre del marc constitucional", ha indicat. En preguntar-li quina informació prèvia tenia sobre l'operatiu de dilluns, ha dit que tenia la constància que ha de tenir, i ha insistit que l'important és que va ser un dispositiu amb un "èxit rellevant".

Summary: Marlaska diu que els membres dels CDR han tingut tots els drets i nega cap paral·lelisme amb ETA


El nombre de pernoctacions en establiments hotelers de Catalunya van caure un 6,5% al juliol en relació amb l’any passat, segons les dades de conjuntura turística hotelera publicades aquest divendres per l’Institut Nacional d’Estadística (INE). Durant el mes de juliol de 2018, els hotels van registrar 7.924.106 nits contractades, 550.321 pernoctacions menys que el mateix mes de 2017 quan van registrar la xifra rècord de 8.474.427 nits contractades un mes de juliol. El retrocés més pronunciat és de les pernoctacions de viatgers espanyols que baixen un 7,2%. També disminueixen les pernoctacions d’estrangers un 6,2% respecte al juliol de l’any passat. El nombre de visitants que es van allotjar en hotels catalans al juliol es va situar en 2.381.346 la qual cosa suposa un retrocés del 3,6% en relació a l’estiu passat. La majoria dels visitants són residents a l’estranger (1.610.508) i 860.492 són residents a Espanya. Pel que fa a l’estat espanyol, les pernoctacions en hotels del conjunt d’Espanya van caure un 2,2%.

Summary: Les pernoctacions en hotels catalans cauen un 6,5% al juliol en relació amb l’any passat


El portaveu del PDeCAT al Congrés dels Diputats, Carles Campzuano, ha “espera” que es resolgui el desenllaç sobre la investidura del president de la Generalitat “en les pròximes hores” per poder tenir un govern “abans Pasqua”. En declaracions abans d’assistir a la Junta de Portaveus ha apuntat que la seva esperança és que “puguem tenir investidura abans de setmana santa”. “Veurem que passa en les pròximes hores. A Catalunya li convé tenir Govern el més aviat possible”, però “és evident que les interferències de la Fiscalia i dels altres jutges esta provocant aquests endarreriments que estem vivint”, ha dit. Ha afirmat que a ell “no li correspon” confirmar si el candidat final serà Jordi Turull. “S’està pendent que es resolguin els recursos de Sànchez i en tot cas correspondrà al grup parlamentari de Junts per Catalunya i als òrgans de govern del PDeCAT”, que “es reuneixen dissabte”. “Si d’aquí al dissabte cal adoptar decisions en relació a altres candidats s’adoptaran però la pretensió és tancar ben aviat la situació”, ha conclòs. Sobre la petició de la Fiscalia de demanar la llibertat amb fiança per a Joaquim Forn, ha afirmat que és “una bona notícia” i espera que “el jutge Llarena atengui a la petició” i posi punt i final a “una de les presons més injustes que mai s’han viscut a la història d’aquest país”.

Summary: Campuzano espera que les incògnites sobre la investidura es resolguin “en les pròximes hores” i tenir Govern “abans de Pasqua”


La façana de l'Ajuntament de Berga continua lluint l'estelada i una pancarta a favor de la llibertat dels polítics empresonats malgrat que ja ha finalitzat el termini de 48 hores que la Junta Electoral de la Zona va donar a l'Ajuntament per retirar els símbols després de la denúncia del PP. Es dóna la circumstància que l'alcaldessa de Berga, Montse Venturós, ha estat inhabilitada per l'Estat durant els darrers sis mesos per mantenir l'estelada durant dos períodes electorals. En aquella ocasió, va ser Societat Civil Catalana qui va interposar la denúncia. En una entrevista a l'ACN, Venturós s'ha mostrat contrària a treure l'estelada perquè considera que, en el cas de Berga, respon a la voluntat del poble. "És una qüestió ineludible i s'ha de seguir batallant", ha dit.  Aquest vespre, a les set de la tarda, s'ha convocat una concentració de suport a la plaça Sant Pere de Berga "davant la decisió valenta de l'Ajuntament".

Summary: Berga no obeeix l'ordre de la JEZ i manté els símbols independentistes a la façana de l'Ajuntament


El primer secretari del PSOE, Pedro Sánchez, ha comunicat al president del govern espanyol, Mariano Rajoy, que el PSOE promourà iniciatives legislatives per forçar el diàleg entre Catalunya i Espanya si Rajoy no mou fitxa. El líder del PSOE s'ha reunit aquest dijous amb Rajoy durant dues hores i mitja. Sánchez li ha demanat que es reuneixi amb el Govern de la Generalitat perquè considera que el diàleg és "necessari i imprescindible". L'encarregada d'explicar el contingut de la reunió ha estat la portaveu socialista, Margarita Robles, que no ha aclarit quin tipus d'iniciatives serien. Sánchez també ha demana "mesura" al govern espanyol a l'hora de fer declaracions sobre Catalunya perquè es poden entendre "com una provocació i són innecessàries". A la reunió, els dos líders no han parlat de l'aplicació de l'article 155, tot i que Robles ha deixat clar que el PSOE "no ho recolzaria perquè no és una solució procedent". La portaveu socialista també ha deixat clar que el seu partit s'oposa a un "referèndum unilateral". Els líders dels dos principals partits espanyols s'han reunit durant dues hores i mitja per tractar diversos temes, on Catalunya ha tingut un paper prioritari. Després de la reunió, cap dels dos ha comparegut i han delegat l'explicació dels continguts de la trobada en la portaveu del PSOE, Margarita Robles, i el portaveu del govern espanyol, Íñigo Méndez de Vigo.  Durant la reunió, Sánchez ha mostrat el suport del PSOE per oposar-se al referèndum però li ha demanat que faci un pas endavant i ofereixi diàleg a la Generalitat. "Sempre estarem al costat de la legalitat i la Constitució però cal obrir vies de diàleg", ha manifestat Robles. En aquest sentit, el secretari general del PSOE ha plantejat a Rajoy la necessitat de reunir-se amb el Govern de Catalunya. "Si no s'obren vies de diàleg no es pot avançar, estem igual o pitjor que fa cinc anys", ha afirmat.  Fonts properes a Sánchez, però, han explicat que Rajoy ha confessat a Sánchez que veu "molt difícil" poder-se reunir amb Puigdemont per abordar la situació i parlar del referèndum que ha convocat la Generalitat.  Per això, la portaveu socialista ha avançat que, si Rajoy no mou fitxa, serà el PSOE qui presenti iniciatives legislatives per forçar el diàleg entre els dos governs. Robles, però, no ha volgut explicar de quin tipus d'iniciatives es tractaria –diu que cal estudiar-les i consensuar-les primer- però ha avançat que van més enllà de la proposta de reforma de Constitució per caminar cap a un estat federal, que defensa el PSOE.  "El govern espanyol no pot estar sense fer res i esperar que arribi l'1 d'octubre a veure què passa, això es desatendre les seves responsabilitats de govern", ha valorat Robles.  En contra d'aplicar el 155 La portaveu del PSOE també ha explicat que Sánchez ha demanat "mesura" als membres del govern espanyol a l'hora de fer declaracions sobre la situació de Catalunya. "Cal evitar declaracions que es poden entendre com una provocació i que són innecessàries", ha dit.  D'altra banda, Robles ha reconegut que Rajoy no ha posat sobre la taula el debat sobre l'aplicació de l'article 155 de la Constitució però ha fixat la posició del PSOE. Segons ha explicat, en la darrera executiva de dilluns el partit de Pedro Sánchez va acordar no donar suport al govern espanyol en cas que s'arribés a aquest extrem. "No creiem que sigui la solució procedent i no la recolzaríem", ha manifestat.  Els dos líders han acordat mantenir una comunicació "absolutament fluïda" tant en el tema de Catalunya com en d'altres. Robles ha qualificat de "cordial i útil" la reunió entre els dos líders.  Ronda de trobades de Sánchez Després de la reelecció, el secretari general del PSOE va iniciar els seus contactes amb els principals líders polítics amb una reunió amb el secretari general de Podemos, Pablo Iglesias, i va continuar amb el líder de C's, Albert Rivera, i el responsable d'IU, Alberto Garzón. Dins d'aquesta ronda de trobades també va reunir-se amb el rei Felip VI al Palau de la Zarzuela el dimarts.  Aquesta és la primera reunió que ha mantingut amb el president del govern espanyol des de la seva reelecció com a secretari general dels socialistes, el passat mes de maig. Fins ara, només havien parlat per telèfon pocs dies després de la seva reelecció. Sánchez el va telefonar per mostrar-li el seu rebuig al referèndum  de Catalunya. No s'havien reunit des de fa un any per sondejar les possibilitats d'investidura de Mariano Rajoy, quan la trobada no va durar ni mitja hora i es va produir en un ambient tens. Aquesta ha estat la reunió més llarga entre els dos líders polítics.

Summary: El PSOE impulsarà iniciatives legislatives per forçar el diàleg entre Catalunya i Espanya si Rajoy no mou fitxa


Els taxistes que operen a l'Aeroport de Barcelona exigeixen als cossos policials que intensifiquin els controls contra els conductors VTC -vehicles de lloguer amb conductor-, ja que sospiten que molts d'ells no compleixen la normativa establerta per aquest tipus de servei. Els VTC han d'acreditar la contractació anticipada del servei i no poden circular per captar clients aleatòriament, una pràctica que els taxistes denuncien que sí es dóna a l'Aeroport. L'associació Elite Taxi diu que, en lloc de controlar aquestes irregularitats, els Mossos d'Esquadra han iniciat una campanya de "multes indiscriminades" contra taxistes per "tonteries", un extrem que el cos nega rotundament. Si la situació no reverteix, avisen, aquest dijous podrien bloquejar l'accés a l'Aeroport en senyal de protesta. A les portes de les vacances de Setmana Santa i davant l'alt moviment de viatgers que es preveu aquests dies a Barcelona, la guerra oberta entre el sector del taxi i els conductors VTC és fa més evident que mai i podria desembocar aquest dijous en una nova protesta a l'Aeroport de Barcelona. Els taxistes expliquen que l'Aeroport és un "formigueig" de conductors que es dediquen a captar passatge de manera il·legal a través de l'aplicació Cabify, sense acreditar la fulla de ruta que exigeix la normativa per aquest tipus de vehicles, segons denuncia Ivan Sesma, secretari de l'associació professional Elite Taxi, una de les més reivindicatives del sector. "Ho estem veient a diari i la gent es calenta per la inacció dels Mossos", assegura aquest portaveu, que diu que "constantment" truquen a la policia perquè facin complir la normativa i sol·licitin la documentació a aquests conductors. Sesma assegura que, en lloc d'això, els agents foragiten els "il·legals" sense sancionar-los per evitar conflictes. Des del sector del taxi denuncien que després de reiterades peticions, la resposta dels Mossos d'Esquadra hauria estat, aquest dimecres, la de multar "indiscriminadament" els taxistes per irregularitats "menors", com aturar el vehicle a la zona del pont aeri per anar al lavabo o no dur el cinturó posat a la cua de la zona de recollida de passatge. Per la seva banda, fonts dels Mossos d'Esquadra han assegurat a l'ACN que el cos no es dedica a "multar indiscriminadament ni abusivament". Tot i això, els taxistes asseguren que "si dijous es torna a produir aquesta situació es deixarà de donar servei a l'Aeroport i ningú en donarà", ja que es bloquejarien els accessos. "No demanem ningun favoritisme, sinó que es compleixi la llei", exclama el portaveu d'Elite.

Summary: Els taxistes amenacen amb bloquejar dijous l'Aeroport si no s'intensifiquen els controls contra conductors il·legals


Una cinquantena de delegats de la UGT a grans empreses de les comarques gironines han abandonat el sindicat en bloc. Aquest divendres han presentat la baixa d'afiliació a la seu del carrer Miquel Blay. Tots ells acusen la UGT de cometre "irregularitats" i d'haver actuat de manera "dictatorial" en el procés de fusió de les federacions d'indústria i agroalimentació (FITAG) amb metall i construcció (MCA). La decisió arriba després de mesos de tensions amb la cúpula, que fins i tot ha derivat en un procés judicial per injúries. Els delegats critiquen que, després d'haver assolit un acord per presentar una sola candidatura a l'executiva de la nova federació, des de la UGT se'ls va boicotejar. El detonant que els ha fet deixar el sindicat ha estat que ara la UGT els vol inhabilitar per períodes d'entre 3 i 8 anys. Entre els delegats que han marxat n'hi ha d'empreses tan importants com Nylstar, Hutchinson, Hinojosa, Torraspapel, Zoetis, Selvafil o Sanofi. Asseguren que no seran els únics i que hi haurà més baixes d'afiliació. La seva sortida pot suposar que la UGT perdi la majoria als comitès d'empresa o –fins i tot- es quedi sense representació. Conflicte intern a la UGT de Girona. Fins a una cinquantena de delegats del sindicat s'han donat de baixa en bloc. Tots ells formen part dels comitès d'empresa d'indústries de sectors com el químic, el farmacèutic, el paperer, el tèxtil o l'alimentari. Les discrepàncies dels delegats amb la UGT, que s'han traduït en aquesta decisió dràstica, fa més d'un any que s'arrosseguen. L'origen del conflicte es troba en el procés de fusió de dues de les federacions internes del sindicat: la d'Indústria i de Treballadors Agraris (FITAG) amb la del Metall, Construccions i Afins (MCA). D'aquestes, en neix la nova Federació d'Indústria, Construcció i Agro (FICA). A les comarques gironines, perquè la fusió fos efectiva, s'havia de crear una nova executiva que agrupés tant representants del FITAG com d'MCA. I aquí és on van començar els problemes. Segons asseguren els dimissionaris, després de setmanes d'estira-i-arronsa, a la primavera del 2017 es va arribar a un acord i es va consensuar una candidatura única. S'havia de validar en un congrés que es va fixar per a principis de maig.  La sorpresa, però, va ser que a l'hora de fer el recompte, la majoria dels vots van ser en blanc. Això va suposar que s'anul·lés la candidatura i la UGT nomenés una gestora, que havia de fer els tràmits per convocar un nou congrés. Denúncia per injúries Els 50 delegats acusen la FICA de Catalunya d'haver boicotejat la candidatura de consens. "Més que demòcrates són dictadors, i allò que han acabat aconseguint és que aquells que creiem que la força es troba en el diàleg i la negociació, ens haguem vist obligats a marxar", explica un dels delegats, Juan José Rodríguez. Entre aquestes males arts, els dimissionaris sostenen que es va fer servir la base de dades del sindicat per enviar un correu difamant alguns membres de la candidatura. En to irònic, el mail els acusava d'haver fet favoritismes dins el sindicat o d'aconseguir diners extra inflant les despeses per quilometratge.  Això va derivar en una denúncia per injúries davant dels Mossos d'Esquadra, que van interposar els mateixos afectats. Actualment, el cas es troba en mans del Jutjat d'Instrucció Número 1 de Santa Coloma de Farners.  De 3 a 8 anys d'inhabilitació Els delegats denuncien que, a les comarques gironines, el procés per crear la nova federació s'ha eternitzat (perquè la gestora ja porta gairebé un any sense que s'hagi convocat un nou congrés). En un intent per desencallar la situació, els delegats van convocar una assemblea a mitjans de desembre i al gener es van reunir amb dirigents de la UGT a Catalunya.  Asseguren que d'aquella trobada en va sortir el compromís de donar-los una resposta en un termini de deu dies, però que això no ha passat i que, a més, se'ls va demanar que retiressin la denúncia per injúries.  La sorpresa els ha arribat a partir d'aquest març, quan han començat a rebre cartes informant-los que el sindicat els hi ha obert un procediment intern per haver dut a terme "una assemblea no autoritzada contra els interessos de la UGT". Els acusen d'haver anat en contra dels estatuts quan van celebrar la reunió del desembre i d'haver "suplantat" tasques que no els corresponen (perquè no se'ls havia escollit per formar part de cap executiva). A l'escrit, també se'ls denuncia per haver creat una "sensació de crisi falsa" en el si de la federació i se'ls comunica que s'enfronten a inhabilitacions d'entre 3 i 8 anys. De moment, una desena de delegats ja han rebut la comunicació. "La punta de l'iceberg" Davant d'això, els afectats han decidit plantar-se i buscar suports entre altres representants sindicals i afiliats. Aquest divendres, han entrat en bloc una cinquantena de peticions demanant donar-se de baixa de la UGT i desvincular-se del tot del sindicat. "Això és la punta de l'iceberg, perquè en els propers dies vindran més renúncies", asseguren. Com que bona part dels dimissionaris formen part dels comitès de grans empreses, exposaran la seva situació a les assemblees de treballadors i esperen "arrossegar" més suports.  Els delegats que han abandonat la UGT diuen també que han pres la decisió després d'haver esgotat totes les opcions possibles per intentar reconduir el conflicte (perquè han enviat cartes i han recorregut a tots els organismes interns del sindicat).  Entre els delegats que han marxat n'hi ha d'empreses tan importants com les tèxtils Hutchinson de Palamós (Baix Empordà), Selvafil de Maçanet de la Selva o Nylstar de Blanes (Selva); les farmacèutiques Sanofi de Riells i Viabrea (Selva) i Zoetis de la Vall de Bianya (Garrotxa), o les papereres Torraspapel de Sant Joan les Fonts (Garrotxa) i Hinojosa de Sarrià de Ter (Gironès). La seva sortida pot suposar que la UGT perdi la majoria als comitès d'empresa o –fins i tot- es quedi sense representació. L'ACN s'ha posat en contacte amb la direcció de la UGT a les comarques gironines. Des del sindicat asseguren que es tracta d'un conflicte que obeeix a discrepàncies internes i que, de moment, no faran més valoracions.

Summary: 50 delegats de la UGT a grans empreses de les comarques gironines abandonen el sindicat en bloc


El foc, que ha cremat 23 hectàrees, està controlat des d'aquest dimecres al vespre ACN Bellprat.-Onze dotacions dels Bombers de la Generalitat han treballat tota la nit a la zona afectada per l'incendi de Bellprat (Anoia), que, segons els Agents Rurals, va calcinar 23 hectàrees de superfície, de les quals 14,5 són forestals i 8,5 agrícoles. El foc es va donar per controlat a tres quarts de deu de la nit d'aquest dimecres i ara només resta pendent extingir-lo. L'incendi va començar al voltant d'un quart de dues del migdia en un camp agrícola conegut com la plana de la Casa Blanca, prop de la TV-2011. La progressió dels flancs va ser lenta i els Bombers es van centrar especialment en el de l'esquerre. Aquest dimecres, en les tasques d'extinció també hi van treballar dos tractors. El telèfon d’emergències 112 va rebre 113 trucades arran de l'incendi.

Summary: Onze dotacions dels Bombers remullen la zona afectada per l'incendi de Bellprat durant tota la nit


Més d'un centenar d'entitats i associacions pels drets humans rebutgen la reobertura dels CIE anunciada pel govern espanyol. En un comunicat conjunt, asseguren que els centres -tancats durant l'estat d'alarma- són "institucions disfuncionals que disten de ser llocs amb garantia de drets i condicions de vida digna". Afirmen que són espais "de gestió policial opaca, plena d'irregularitats i que deixa desemparades les persones que són tancades darrere dels seus murs". A més, diuen que els CIE impossibiliten el compliment de les mesures sanitàries adequades a la pandèmia, fet que provoca que l'internament ara "sigui no només injust sinó insalubre i insegur". Per tot plegat, demanen el tancament definitiu i la fi de les deportacions. Per altra banda, les entitats denuncien que es reflecteix l'ús dels CIE com una eina "de la gestió migratòria que utilitza l'internament per a la deportació".  Per tot plegat, apel·len a "la responsabilitat" de les autoritats competents perquè prenguin mesures adequades "per garantir tots els drets de les persones migrants a Espanya amb independència de la seva situació administrativa". En definitiva, exigeixen la clausura dels CIE i fan una crida perquè s'acabi amb les deportacions "racistes i discriminatòries" i la tancada durant 72 hores als Centres d’Atenció Temporal d’Estrangers (CATE), que actuen "com extensions de comissaries".   Entre les entitats de tot l'Estat que signen el comunicat hi ha, entre altres, Stop Mare Mortum, Fundació Migra Studium, SOS Racisme, Iridia i Tanquem els CIE.

Summary: Entitats pels drets humans rebutgen la reobertura dels CIE: "Són institucions disfuncionals"


El Síndic de Greuges ha decidit obrir una actuació d'ofici per analitzar si el Pla Hidrològic de l'Ebre (PHE) incompleix les directives europees i les recomanacions que la Unió Europea va fer sobre aquesta qüestió. Concretament revisarà si s'ajusta a la directiva europea de l'aigua i la directiva de conservació d'hàbitats naturals i de la flora i fauna silvestres. El Síndic també vol saber quines seran les actuacions que, a partir d'ara, duran a terme el Govern i també les institucions europees, després que el govern estatal hagi aprovat, mitjançant reial decret, el PHE. També ha criticat que el pla aprovat no incorpori cap de les propostes consensuades i proposades a Catalunya, en el marc de la Comissió per a la Sostenibilitat de les Terres de l'Ebre.  Per poder assolir tota aquesta informació, el Síndic de Greuges ja s'ha adreçat al Defensor del Poble Europeu, al departament de Territori i Sostenibilitat i al ministeri de Medi Ambient.

Summary: El Síndic de Greuges intervé d'ofici per analitzar si el Pla Hidrològic de l'Ebre incompleix normatives europees


El Suprem vol que el Congrés li retiri l’aforament per poder-la investigar ACN Madrid.-La comissió de l’Estatut del Diputat del Congrés dels Diputats ha establert el pròxim 11 de juny com a data perquè la portaveu de JxCAT a la cambra baixa, Laura borràs, presenti les al·legacions contra la concessió del suplicatori que reclama el Tribunal Suprem. La comissió ha d’elaborar un dictamen que s’elevarà al ple del Congrés. En cas que el ple l’accepti, el Suprem tindrà via lliure per investigar Borràs, a qui atribueix suposats delictes de prevaricació, frau a l’administració, malversació de diners públics i falsedat documental en l’etapa en què era directora de la Institució de les Lletres Catalanes (ILC). La comissió ha acordat la data aquest divendres després que la Mesa del Congrés dels Diputats va acordar el passat dimarts remetre-li la decisió sobre el suplicatori. Ara la comissió ha d’emetre un informe sobre si procedeix aixecar l’aforament a la portaveu de JxCAT que després se sotmetrà a criteri del ple.  Al Suprem l’encarregat de vehicular la petició de suplicatori ha estat el president de la Sala II, Manuel Marchena, que ha enviat un ofici al president del Tribunal Suprem, Carlos Lesmes, perquè traslladi el suplicatori a la presidenta del Congrés dels Diputats, Meritxell Batet. Aquesta petició va acompanyada dels arguments pels que l’instructor de la causa, el magistrat Eduardo de Porres, considera que cal jutjar la portaveu de JxCAT. De Porres ja va citar a declarar Borràs al Suprem el 14 de febrer. Es tractava d’una declaració voluntària en qualitat d’investigada, però la diputada va declinar la petició. Tot plegat després que el passat 17 de desembre el Suprem va obrir la causa contra Borràs seguint les actuacions del Jutjat d’Instrucció 9 de Barcelona, a qui la defensa de la portaveu de JxCAT acusa d’iniciar una investigació judicial “prospectiva” amb motivacions polítiques. Aleshores el Suprem va considerar que hi havia motius per seguir la causa contra Borràs perquè els fets descrits pel jutjat de Barcelona “podrien ser constitutius de delictes de prevaricació, frau a l’administració malversació de diners públics i falsedat documental”. Segons aquesta actuació del Jutjat de Barcelona que el magistrat del Suprem Eduardo de Porres ha fet seva en l’exposició de fets que motiva el suplicatori, entre els anys 2013 i 2017 la ILC va adjudicar 18 contractes menors per un import total de 259.863 euros de manera directa o indirecta a Isaías Herrero Florensa –també encausat-, amb qui Borràs mantenia una relació d’amistat. El Suprem sosté que Borràs i Herrero haurien actuat “de comú acord” per fraccionar de manera il·legal els contractes i falsificar els pressupostos presentats en cada expedient simulant la participació de terceres persones.

Summary: Borràs presentarà les al·legacions contra el seu suplicatori l’11 de juny


Davant l'anunci d'aplicació de l'article 155 de la Constitució, els grups municipals CUP-Poble Actiu, ERC, CiU-PDeCAT i Canviem L'H a l’Ajuntament de l’Hospitalet de Llobregat han demanat en una carta a l'alcaldessa de la ciutat, Núria Marín, que faci el mateix que els alcaldes socialistes de Santa Coloma de Gramenet, Terrassa, Granollers i Castellar del Vallés, i que s'oposi "frontalment" a aquesta mesura. Els grups també li han reclamat que no validi "en cap cas" la posada en marxa de l'article 155, perquè suposa "la suspensió de l'autonomia de la Generalitat i del Parlament de Catalunya" i "les conseqüències serien irreparables". A més, els partits també han expressat "el més radical" desacord i rebuig a l'aplicació d'aquest article.  En aquesta carta dirigida a l'alcaldessa, els grups també han exigit al govern municipal que es posicioni a favor de "l'autogovern i de la defensa de les institucions catalanes", que condemni "l'existència de presos polítics" i que se sumi a la petició d'alliberament de Jordi Sánchez i Jordi Cuixart. Els quatre grups municipals de l'Ajuntament,a més,  presentaran han presentat aquest dimarts una moció al ple que tindrà lloc aquesta tarda, exigint a l'equip de govern que es posicioni "clarament" en aquest context.

Summary: Grups municipals de l'Hospitalet demanen a l'alcaldessa que s'oposi "frontalment" a l'aplicació de l'article 155


La diferència entre el preu que paga el consumidor i el que rep el productor pels productes agroalimentaris s'ha incrementat un 47% des del març, coincidint amb la pandèmia i també amb la modificació  de la Llei de la cadena alimentària per part del govern espanyol, segons Unió de Pagesos. El sindicat considera que aquesta eina "no és útil" i reclama canvis per fer-la realment efectiva ara que s'haurà de convalidar la reforma de la llei al Congrés. D'altra banda, la contractació en la campanya de la fruita ha caigut un 47% respecte a l'any passat a causa de la davallada de producció. Només s'han fet 53 contractes en origen, un 92% menys, com a conseqüència del tancament de fronteres, i molts pagesos han optat per contractes de proximitat.

Summary: La diferència entre el que paga el consumidor i el que rep el productor agroalimentari creix un 47% durant la pandèmia


Tres persones han estat ateses pel SEM per inhalació de fum arran de l'incendi que s'ha originat aquesta tarda a l'altell on hi ha la sala de màquines del supermercat de la cadena Plusfresc, situat al número 31 del carrer Baró de Maials del barri de Pardinyes de Lleida. De les persones ateses –un veí i dos treballadors de l'establiment-, dues han estat donades d'alta al mateix lloc, mentre la tercera –un home de 30 anys- se l'ha derivat en estat menys lleu a l'Hospital Universitari Arnau de Vilanova per sotmetre's a un examen més exhaustiu. El foc, que ja es troba controlat,  també ha obligat a desallotjar les dotze famílies -una seixantena de persones- que viuen en els pisos situats damunt de l'altell, tot i que la previsió és que la majoria d'elles puguin tornar en les pròximes hores a casa seva, un cop finalitzin les tasques de ventilació. En canvi, sembla que no ho podran fer els veïns dels dos pisos que es troben damunt mateix de l'altell incendiat, segons ha explicat l'alcalde de Lleida, Àngel Ros. Altrament, els serveis tècnics de la Paeria estan inspeccionat l'edifici però tot apunta que no presenta cap problema estructural com a conseqüència del foc. L'alcalde de Lleida, Àngel Ros, ha acudit al lloc on s'ha produït l'incendi, ubicat al número 31 del carrer Baró de Maials de Lleida.  En concret, el foc s'ha originat, per causes que es desconeixen, a l'altell on hi ha sala de màquines d'un supermercat Plusfresc, segon ha explicat Ros, qui ha destacat "l'aparatositat" del foc.    L'alcalde, acompanyat per la regidora de Seguretat Ciutadana, Sara Mestres, ha detallat que els serveis tècnics municipals estan inspeccionant l'estructura de l'edifici tot i que, "a priori, sembla que no hi ha afectació en aquest sentit, tot i que sí a l'altell on s'han iniciat les flames". També s'han vist afectats, en aquest cas només pel fum, els dos pisos situats damunt mateix de l'altell, mentre el supermercat no ha patit afectació. La previsió és que la majoria de les dotze famílies que viuen en l'edifici afectat i algunes del contigu que han estat desallotjades pel fum puguin tornar avui mateix a casa seva, un cop finalitzin les tasques de ventilació que s'estan duent a terme als immobles. En canvi, sembla que no hi podran tornar aquesta nit els veïns del primer pis, és a dir els dos pisos situats damunt mateix de l'altell, els quals s'han vist afectats pel fum, segons ha explicat Àngel Ros.

Summary: Tres persones ateses per inhalació de fum en l'incendi al magatzem d'un supermercat del carrer Baró de Maials de Lleida


Un accident múltiple aquest migdia a l'AP-7 a Sant Cugat del Vallès (Vallès Occidental) causa des de primera hora de la tarda 9 quilòmetres de cues des del Papiol en sentit nord i 8 més des de Santa Perpètua de Mogoda en direcció a Tarragona, segons ha indicat el Servei Català de Trànsit. Hi ha diversos vehicles implicats i alguns ferits en l'accident, que s'ha produït a tres quarts de tres del migdia al quilòmetre 152 en sentit nord, segons el Servei Català de Trànsit. L'autopista ha quedat tallada en sentit nord durant uns cinc minuts i, posteriorment, s'ha obert un carril al trànsit. Fins al lloc s'hi ha desplaçat quatre dotacions dels Bombers de la Generalitat, quatre dotacions dels Mossos d'Esquadra i l'helicòpter i una ambulància del SEM.

Summary: Un accident múltiple a l'AP-7 a Sant Cugat causa 9 quilòmetres de cues en sentit nord i 8 més en direcció a Tarragona


El ple municipal de Súria ha aprovat aquest dijous al vespre per unanimitat una moció conjunta en que s'expressa "de forma clara i rotunda" el suport de l'Ajuntament als treballadors afectats pel tancament de la mina de Vilafruns. En la moció també es demana a ICL i a la Generalitat que facin una planificació clara del futur de l'empresa i de les infraestructures públiques necessàries per al sector. El text, que va ser presentat pels cinc grups amb representació al consistori –PSC, GIIS, ERC aiS i JxS-, reitera el "compromís" de l'Ajuntament per aconseguir una activitat minera "segura i sostenible, ambientalment i econòmicament" i pel manteniment o reconversió dels llocs de treball. En la moció també es demana que la disminució de producció per part d'ICL "no faci eludir els compromisos que té actualment l'empresa amb l’Ajuntament", i es recorda que Súria és "el municipi que més impacte rep de l'explotació minera". També es reclama "un tracte similar" al d'altres sectors, com l'automoció i la mineria del carbó, en ajuts i inversions fins que la mina de Cabanasses estigui totalment desenvolupada a nivell d'infraestructura, minadors i personal. Per aquest motiu, s'emplaça als governs de la Generalitat i de l'Estat a valorar "la possibilitat d'una inversió pública que garanteixi l'execució d'un pla de viabilitat que sigui beneficiós per al nostre territori i per a tots els treballadors".

Summary: El ple de Súria aprova per unanimitat una moció de suport als treballadors de Vilafruns i demana una planificació clara


Les seleccions catalana i basca de futbol commemoren el centenari del seu primer enfrontament en un partit de clara reivindicació nacional ACN Barcelona.-Nit d'esport i germanor entre Catalunya i Euskadi en un amistós al Camp Nou. Els colors vermell, groc, verd i blanc han estat molt presents en una vetllada que commemorava el centenari del primer matx entre la Selecció Catalana i l'Euskal Selekzioa. De fet, es tractava del partit de tornada d'un derbi que va tenir com a primera part l'Euskadi-Catalunya de fa tot just un any al renovat estadi de Sant Mamés, a Bilbao, i que va acabar amb un resultat de 1 a 1. Hores abans s'han enfrontat les seleccions femenines catalana i basca amb un resultat final d'empat a 1 i amb rècord d'assistència al Miniestadi en un partit femení, amb 4.106 espectadors.

Summary: Nit de senyeres, estelades i 'ikurriñes' al Camp Nou


Ha mort als 63 anys Francesc Martínez de Foix i Llorens, director general del Grup Cooperatiu Taller Escola Barcelona (TEB), fundador i presidenta fins aquest mes de març de la Federació Catalana d'Esports amb Discapacitat (ACELL) i un dels impulsors dels Special Olympics a Catalunya i l'estat espanyol. Martínez de Foix no ha pogut superar les seqüeles de l'ictus que va patir fa un mes i mig i ha mort aquest diumenge segons ha informat en un comunicat el TEB. La seva llarga trajectòria i compromís a favor de la integració de les persones amb discapacitat intel·lectual a través del cooperativisme i l'economia social el van fer mereixedor de la Creu de Sant Jordi que li va atorgar la Generalitat al 2012. La vetlla per a Francesc Martínez de Foix i Llorens serà aquest dilluns dia 17 de juliol a partir de les 12 del migdia al Tanatori de les Corts, i la cerimònia de comiat se celebrarà dimarts 18 de juliol a un quart de deu del matí al mateix Tanatori. Els amics i companys del Grup Cooperatiu TEB, ACELL, Special Olympics Catalunya, Federació de Cooperatives de Treball, Dincat i DKV Integralia faran li faran un acte record i homenatge al setembre.

Summary: Mor Francesc Martínez de Foix i Llorens, compromès amb la integració de les persones amb discapacitat intel·lectual


El president del PPC, Alejandro Fernández, ha assegurat aquest dissabte que la presència del portaveu de la plataforma ‘Tabarnia’ a la convenció del PP –on va cridar a afiliar-se a Vox- s’emmarca dins del respecte dels populars a la llibertat d’expressió. “Som defensors, sempre ho hem estat, de la llibertat d’expressió i som gent valenta capaç de convidar gent que sabem que no està a les nostres posicions ideològiques i de partit”, ha dit,”i m’agradaria que altres tiguessin la valentia de convidar a les seves convencions gent amb la capacitat de llançar un missatge com el que ahir vam poder escoltar”. Segons Fernández, el fet que els expresidents Aznar i Rajoy participin a aquesta convenció demostra que el PP està “fort” i “unit”. “A vegades es parla de sensibilitats ideològiques, però he vist un PP fort”, ha dit.  Segons Fernández, la convenció del PP ha aconseguit ja el “rearmament ideològic” de la seva formació de cara a les eleccions municipals, europees i autonòmiques del pròxim mes de maig. “Estem molt satisfets amb el desenvolupament de la convenció”, ha afirmat abans de celebrar que el conclau “mira molt a Catalunya” com “el principal problema que té Espanya”.

Summary: El PPC emmarca en la ‘llibertat d’expressió’ el discurs del portaveu de ‘Tabarnia’ a favor de Vox a la convenció del PP


Bona part de les 245 actuacions que s'han fet el 2018 han estat a l'Alt Empordà i el Ripollès, i des del cos demanen més efectius ja que cada cop hi ha més gent que va a la muntanya ACN Olot.-Els Bombers alerten que les errades o la manca de planificació de la ruta són la principal causa en la majoria de rescats que s'han de fer a la muntanya. En el què va d'any el Grup de Recolzament d'Actuacions Especials (GRAE) ha fet 245 rescats arreu de Catalunya. L'Alt Empordà i el Ripollès són les dues comarques on més han d'intervenir els Bombers per ajudar a les persones que es troben amb dificultats. "És la prevenció en el que hem d'incidir, la gent ha d'estudiar bé la ruta, els perills que hi poden haver i anticipar tot el que pugui passar", assenyala el cap dels GRAE a Olot, Jordi Martí. Aquesta unitat especialitzada dels Bombers comptarà amb cinc noves incorporacions en breu. Martí, però, deixa clar que amb els nous efectius no en fan prou per cobrir les necessitats del cos. L'afluència cada cop més massiva d'excursionistes a la muntanya ha fet que en els darrers anys no hagin parat de créixer els rescats a Catalunya. En els primers tres mesos de l'any els Bombers han hagut d'actuar 245 vegades, la gran majoria per ajudar a persones que o bé no havien planificat la ruta, o bé havien comès errades. Una de les més freqüents, explica el cap dels GRAE a Olot, Jordi Martí, és quedar-se sense llum. "Alguns excursionistes no calculen bé i es troben a dalt d'una muntanya i se'ls hi fa fosc", explica. Martí recorda que aquest és un "aspecte important", perquè fer una recerca de nit "limita molt les possibilitats". Durant el 2017 es van fer 1445 rescats a Catalunya, més de la meitat dels quals van ser a la muntanya (835). Les comarques on més van actuar els Bombers van ser l'Alt Empordà i el Ripollès. En tots dos casos van haver de sortir en 86 ocasions per ajudar a persones que havien tingut problemes. La localitat que va registrar més incidències va ser Queralbs (33), un fet "lògic" ja que es troba en un entorn molt poblat per excursionistes i escaladors. Pel què fa a la resta de comarques el Baix Llobregat (74) i el Bages (63) són les altres dues principals zones on els GRAE van haver d'actuar. Martí destaca que els mesos d'estiu "s'incrementa notablement" el nombre de rescats que han de fer, sobretot en l'època de vacances. En aquest sentit, el mes que va registrar més actuacions dels Bombers el 2017 va ser l'agost, quan es van fer 110 salvaments. Cada cop millor preparats En el què sí han millorat els amants de la muntanya és a l'hora d'equipar-se. Martí assegura que cada cop "la gent va més preparada" quan surt d'excursió. "Sembla que les campanyes han funcionat. Això es nota tant en l'equipament com en la formació", assenyala. En aquest sentit, Martí insisteix en la importància de la preparació de la ruta. Alguns dels rescats que fan són d'escaladors que no tenen experiència. El cap dels GRAE a Girona, però, assenyala que en moltes ocasions són persones que es perden fent senderisme, van a parar en una zona on han de grimpar i queden atrapats. "Consten com a rescats d'escaladors però no ho són. Els que s'hi dediquen estan preparats i és estrany que els haguem de treure", concreta. Falten Bombers GRAE La crescuda dels serveis els últims anys ha portat a la necessitat de formar més bombers d'aquesta unitat. S'espera que en breu s'incorporin cinc professionals nous, malgrat que Martí creu que "en calen més". "Amb els que entren ara no cobrim les mancances que tenim, però com que ens nodrim de bombers professionals, i allà també falta gent, tot plegat acaba sent un problema", ressalta. Martí no concreta quin és el nombre d'efectius que caldria per poder donar resposta, però recorda que s'han de cobrir les baixes i les jubilacions i a l'estiu el nombre de serveis augmenta. A Catalunya hi ha tres grups de GRAE que treballen en torns de 24 hores els 365 dies de l'any. A Olot hi ha 13 bombers d'aquesta unitat. La resta es divideixen entre Cerdanyola del Vallès i La Seu d'Urgell.  El mòbil, un element clau Un dels aspectes més importants abans de sortir d'excursió és tenir el mòbil ple de bateria. Martí explica que s'estalvien moltes sortides donant indicacions a les persones que truquen al 112 i simplement estan desorientades. Si cal començar la recerca el terminal és un "element determinant", explica el cap dels GRAE.  De fet, des del cos recomanen tenir activada l'aplicació My112 que permet localitzar l'afectat en cas que tingui problemes. "Per a nosaltres és molt més fàcil d'accedir i de concretar el rescat de manera efectiva i el més ràpid possible", destaca Martí. El cap dels GRAE a Olot, però, alerta que "encara hi ha moltes zones fosques", especialment a la Garrotxa i el Ripollès. Es tracta de llocs on no hi ha cobertura mòbil, fet que complica trobar la persona. "Si l'afectat està en una d'aquestes zones, el rescat es complica", conclou Jordi Martí.

Summary: Els Bombers alerten que la majoria de rescats d'excursionistes són per "errades i manca de planificació" de la ruta


En Comú Podem ha considerat les eleccions del 28 d'abril com una "oportunitat perduda" i ha acusat directament els independentistes de cometre un "error històric". "Han fet saltar pels aires tots els ponts. No només han tombat uns pressupostos socials sinó també les possibilitats de diàleg", ha lamentat la presidenta de CatECP al Parlament, Jéssica Albiach. Per la seva banda, la portaveu d'En Comú Podem al Congrés, Lucía Martín, ha reclamat al govern de Sánchez que aprovi el nou decret de lloguer abans de les eleccions. Pel que fa als pressupostos a Catalunya, Albiach ha donat per acabades les reunions "a porta tancada" i ha instat el Govern a presentar els comptes. Segons Albiach, després de tombar els pressupostos estatals no hi ha "massa esperances" que a Catalunya hi hagi uns comptes socials.

Summary: En Comú Podem veu en el 28-A una "oportunitat perduda" i acusa JxCat i ERC de fer "saltar pels aires tots els ponts"


Els madrilenys Nieto Sobejano Arquitectos han estat els escollits per dissenyar el nou Museu Thyssen de Sant Feliu de Guíxols (Baix Empordà). Aquest divendres el jurat ha escollit el projecte per "l'autonomia" del nou edifici que es fusionarà amb l'antic monestir del municipi de la Costa Brava i també preveu tenir un espai on explicarà la història del recinte. Ara, una vegada s'ha sabut el guanyador del projecte, es preveu que el despatx es posi a treballar per adaptar la idea inicial a les necessitats del museu i totes les mesures de seguretat necessàries. A finals de setembre el projecte executiu ja estarà acabat i la previsió és començar les obres a finals del 2021.

Summary: El despatx d'arquitectura madrileny Nieto Sobejano s'encarregarà de dissenyar el Museu Thyssen de Sant Feliu de Guíxols


El 'XXIII Barnasants. Projecte cultural de cançó d'autor' commemora aquest any el quinzè aniversari de la mort de Manuel Vázquez Montalban. L'Argentina és el país convidat d'aquesta edició, que programa una quinzena de concerts d'artistes de l'altra banda de l'Atlàntic. El programa, que inclou més de 110 concerts en dos mesos i mig, fixa també l'atenció en cantautors del País Basc com Jabier Muguruza, Kepa Junkera o Ruper Ordorika, o italians, com ara Giovana Marini, un dels grans referents de la cançó social del país transalpí. El gruix principal de la programació, però, està format per artistes dels Països Catalans, dels quals destaca un tribut de diversos artistes a Ramon Muntaner, un record a les revoltes del 68 de la mà de Joan Isaac; un homenatge a Pedrolo de Cesk Freixas o els tres concerts de Maria del Mar Bonet a Castelldefels, Vic i Cuba, on tancarà els 50 anys d'escenaris. D'altra banda, els organitzadors del certamen destaquen un concert preinaugural a l'Alguer, on es presentarà l'espectacle 'Mans Manetes: L'Alguer, paraules, cançons i veus de minyons', un recital organitzat amb la col·laboració de l'entitat Plataforma per la Llengua. Pel que fa a l'homenatge a la figura de Montalbán, se'n destaca el caràcter compromès amb el pensament crític a través del periodisme, la novel·la negra o l'assaig. A través d'aquest homenatge els responsables del certamen volen fer també una crida a l'inconformisme davant la situació política i social del país. I en l'àmbit dels escenaris, el Barnasants arriba aquest any a 22 espais, la majoria al Principat (Barcelona, Altafulla, Celrà, l'Hospitalet de Llobregat, Gelida, Terrassa, Sant Llorenç d'Hortons, Castelldefels, Vic, Subirats) però també a l'Alguer i a Cuba. El concert inaugural de la 23ena edició del certamen tindrà lloc el 26 de gener al Teatre Joventut de l'Hospitalet, i anirà a càrrec de Joanjo Bosk, que presentarà el seu nou disc, 'Camí d'aigua'.  L'Argentina és aquest any el país convidat del Barnasants després que fa dos anys s'estrenés la figura amb un focus de programació centrat en Veneçuela. L'any passat l'escollit va ser Xile (commemorant el centenari de Violeta Parra). S'han programat 13 concerts d'artistes d'aquell país. Pel que fa a la resta de Llatinoamèrica, al llarg del festival es podran veure els concerts, entre d'altres, de La Malinche (Mèxic) i Marta Gómez (Colòmbia).

Summary: El Barnasants commemora els 15 anys de la mort de Manuel Vázquez Montalban


Els Mossos d'Esquadra van detenir entre l'11 i el 12 de desembre cinc membres d'un grup criminal especialitzat en el lloguer il·legal de pisos que havia ocupat prèviament. Els arrestats són de nacionalitat dominicana, són veïns d'aquest municipi i tenen entre 29 i 35 anys. Se'ls acusa dels delictes d'ocupació d'immobles, estafes, pertinença a grup criminal, defraudació de fluid elèctric i falsificació documental. Aquest grup organitzat utilitzava sempre el mateix 'modus operandi': buscava un domicili, preferentment d'una entitat bancària o algun fons d'inversió, en una zona amb un alt volum de població i de mobilitat per tal de passar més desapercebut. Un cop tenia els pisos ocupats els llogava il·legalment per un preu que oscil·lava entre els 300 i els 1.500 euros. La policia calcula que en els tres darrers anys aquesta banda hauria intentat ocupar almenys 45 immobles.

Summary: Desarticulada una banda que llogava pisos que prèviament havia ocupat a Santa Coloma de Gramenet


El Govern assegura que el projecte de Hard Rock al Centre Recreatiu i Turístic (CRT) de Vila-seca i Salou continua endavant i nega que la llicència perquè la multinacional hi pugui instal·lar i explotar un casino caduqués dilluns passat, tal com denuncien Aturem BCN World i el Gepec. Tot i això, segons ha pogut saber l'ACN, l'executiu treballa amb l'escenari d'haver de prorrogar aquesta llicència en breu, atès que venç el 5 de desembre. Les entitats opositores al projecte són partidàries de revocar-la perquè, segons diuen, Hard Rock encara no ha presentat el pla de desenvolupament constructiu ni els contractes de finançament, i perquè l'operació de compravenda dels terrenys implicaria "uns riscos financers gravíssims" per a la Generalitat. El Govern, però, manté la intenció que l'empresa pública Incasòl adquireixi aquestes parcel·les a Criteria -el hòlding d'inversions de 'la Caixa'- i les vengui, tot seguit, a l'empresa nord-americana. L'operació s'estima almenys en uns 120 milions d'euros. Tot i això, encara no hi ha acord en la compravenda, segons va admetre recentment el conseller de Territori, Damià Calvet, en una resposta parlamentària. En qualsevol cas, l'executiu insisteix que l'operació "no suposarà cap cost" per a les arques públiques.  El retard en aquesta compravenda es deu, entre altres qüestions, al contenciós interposat pels antics propietaris dels terrenys, que van ser expropiats amb motiu de la construcció de PortAventura i que ara reclamen compensacions davant el nou ús que es vol donar a les finques. Fonts coneixedores del projecte han apuntat a l'ACN que les parts implicades continuen negociant com caldria distribuir el pagament de les indemnitzacions als expropiats en cas que el jutge els pugui donar la raó. L’Assemblea Aturem BCN World i l'entitat ecologista GEPEC-EdC han demanat aquest dimecres al Govern que revoqui la llicència de casino concedida el maig del 2018 a Hard Rock per al projecte del CRT de Vila-seca i Salou, al Tarragonès. Les dues entitats sostenen que ha caducat perquè dilluns va vèncer el termini -d'un any més una pròrroga de sis mesos- per presentar els documents pendents. Tot i això, segons la Direcció General de Tributs i Jocs, un òrgan que depèn de Vicepresidència i Economia i Hisenda, aquest termini no venç fins el 5 de desembre. A més, es treballa amb la intenció de fer una nova pròrroga. Hard Rock volia començar les obres el maig del 2020 L'abril passat Hard Rock traslladava a les principals institucions de la zona la voluntat de començar les obres l'any vinent. La firma amb seu a Florida preveu una inversió global de 2.000 milions d’euros en un projecte en diverses fases, en un àmbit de 745.000 metres quadrats del Centre Recreatiu i Turístic (CRT) de Vila-seca i Salou –a la vora de PortAventura. En concret, la previsió era iniciar al maig les obres de la primera fase, valorada en 665 milions d'euros, i que inclou dos hotels, comerços, teatres i un dels casinos més grans d’Europa. D'entrada, es preveuen un miler d’habitacions en dos hotels -un d’ells impulsat per PortAventura-, un casino amb 1.200 màquines recreatives i 100 taules d’aposta, 75 botigues de luxe al llarg d’una gran avinguda, una gran piscina de 6.000 metres quadrats i un espai per a concerts amb capacitat per a 15.000 persones, a més de nous espais de congressos. Durant la construcció d'aquesta primera fase i un cop estigui acabada, Hard Rock estima que es crearan 11.500 llocs de treball directes i indirectes, i que l’impacte econòmic a la regió serà de 1.300 milions d’euros. La previsió és que pugui atreure uns dos milions de visitants a la Costa Daurada. Només PortAventura World en va rebre cinc milions l’any passat.

Summary: El Govern treballa per prorrogar la llicència de casino a Hard Rock, que venç el 5 de desembre